《夏日晚发夏津至清平公署阻雨赋五言长排十八韵》
明代·饶相

南迈清平道，长途畏日炎。青衾方敛箧，红影已穿帘。

命仆催供方，呼童早束襜。登舆驰古道，捲幔见残蟾。

清景环苍翠，宜人屡顾瞻。须臾云气布，渐觉太阳潜。

策马穿杨去，鸣鸠作雨占。泼墨中天满，流膏四野沾。

飞来盈漠漠，洒后更纤纤。品汇皆生色，炎威已解严。

弛詹憩行署，倚槛独掀髯。无客供清话，横毡且黑甜。

片时成梦寐，一枕觉安恬。队队云犹作，霏霏雨未厌。

空濛迷近甸，点滴落前檐。仆马交愁湿，旌旄暂此淹。

有年方慰望，竟日更无嫌。雨后偏多兴，题诗走笔尖。

作者简介：饶相（一五一二 — 一五九一），字志尹，号三溪。大埔人。明世宗嘉靖十四年（一五三五）进士，授中书舍人。晋户部员外郎，监山东、河南漕运。二十二年，以诖误谪无为州判官，署州事。二十四年调任兖州判官，迁淮阳郡丞。二十八年，擢南昌知府。三十二年，升饶州兵备、江西按察副使。寻乞归养，家居三十馀年，卒。著有《三溪先生文集》。清康熙《潮州府志》卷九上、清乾隆修《潮州府志》卷二八有传。